नवनिर्वाचित राष्ट्रिय सभा सदस्यलाई सभाको गरिमा कायम राख्न सुझाव
राष्ट्रिय सभा सदस्यहरूले सभाका नवनिर्वाचित सदस्यलाई सत्तापक्ष र प्रतिपक्षभन्दा माथि उठेर सभाको गरिमा राख्न सुझाव दिनुभएको छ ।
काठमाडौं, फागुन २४ गते । राष्ट्रिय सभा सदस्यहरूले सभाका नवनिर्वाचित सदस्यलाई सत्तापक्ष र प्रतिपक्षभन्दा माथि उठेर सभाको गरिमा राख्न सुझाव दिनुभएको छ ।बिहीबार बसेको सभाको बैठकमा नवनिर्वाचित सदस्यहरूलाई शुभकामना दिँदै सांसद देवेन्द्र दाहालले प्रतिपक्ष र सत्तापक्ष नभनी सभाको गरिमा उच्च राख्नुपर्ने विषयप्रति सचेत रहन आग्रह दिनुभयो । राष्ट्रिय सभा प्रतिनिधि सभाको छाया बन्न नहुने उहाँको धारणा थियो । “गठबन्धनहरू फेरिरहन्छन् । तर यो स्थिर र स्थायी सभा हो । यो सभाले खेल्ने भूमिका बेग्लै हुन्छ । कहिलेकाहीँ हामी पार्टीभन्दा माथि उठेर आफ्नो भूमिका निर्वाह गर्न सक्नुपर्छ”, उहाँले भन्नुभयो ।सांसद गोपीबहादुर सार्की अछामीले नवनिर्वाचित सदस्यलाई सफल कार्यकालका लागि  शुभकामना व्यक्त गर्दै सभाले स्थापित गरेका मान्यताका साथ अघि बढ्नुपर्नेमा जोड दिनुभयो । उहाँले राष्ट्रिय सभा समयमै चल्छ भन्ने मान्यता स्थापित भएको बताउनुभयो । सांसद अछामीले सभाका सबै सदस्यले साझा सहमतिको संस्कार विकास गरेको धारणा राख्नुभयो ।सांसद कमलादेवी पन्तले पनि राष्ट्रिय सभाको गरिमा कायम राख्न सांसदहरूलाई सुझाव दिनुभयो । उहाँले संविधानको पूर्ण कार्यान्वयनको सन्दर्भमा आवश्यक कानुन निर्माण नभएकोप्रति पनि ध्यानाकर्षण गराउनुभयो । विधायिकालाई विश्राम गर्ने छुट नभएको उहाँको भनाइ थियो । “स्थायी व्यवस्थापकीय अङ्गका रूपमा स्थापित सभाले निर्वाह गर्ने भूमिका कायम राख्ने गरिमा र ओजलाई गहिरो नजरमा हेरिएको छ”, उहाँले भन्नुभयो, “त्यसैले पनि हामी जनताको विशेष निगरानीभित्र छौँ ।”सांसद बेदुराम भुसालले पुनर्गठित मन्त्रिपरिषद्लाई मुलुकको प्रगतिको दिशामा अघि बढाउनु शुभकामना दिनुभयो । उहाँले मुलुकको अर्थतन्त्रमा देखिएको समस्याबारे सरकारको ध्यानाकर्षण गराउनुभयो । “सत्ता समीकरण बदलिएको छ । पटक–पटक समीकरण परिवर्तन हुँदा मुलुकले अस्थिरता भोग्नु परेको गुनासो छ”, उहाँले भन्नुभयो, “पुनर्गठित मन्त्रिपरिषद्लाई मुलुकमा देखिएका चुनौतीको सामना गर्दै अघि बढ्नका लागि म शुभकामना दिन चाहन्छु ।”सांसद मोहमद खालिदले राष्ट्रिय सभा सदस्यको भूमिका स्मरण गराउँदै जनसरोकारका विषयमा एकजुट र साझा मत कायम गर्नुपर्ने धारणा व्यक्त गर्नुभयो । “हामी संविधानका रक्षक पनि हौँ र मुलुक र जनताको हितका लागि कानुन निर्माणसँगै सरकारको निगरानीका लागि यहाँ छौँ”, उहाँले भन्नुभयो, “पिछडिएका समुदाय र वर्गका लागि यस सदनमार्फत आवाज उठाउने प्रतिबद्धताका लागि आग्रह गर्दछु ।”सांसद तुलप्रसाद विश्वकर्माले परिवर्तित सत्तासमीकरणप्रति असन्तुष्टि व्यक्त गर्नुभयो । सांसद शेखरकुमार सिंहले जनताको विश्वासलाई कायम राख्न सुझाव दिनुभयो ।बैठकमा नवनिर्वाचित सदस्य आनन्दप्रसाद ढुङ्गानाले सभामा आफ्नो पहिलो अनुभव सुनाउँदै जनताको अपेक्षाअनुसार काम गर्ने विश्वास व्यक्त गर्नुभयो । नवचिर्वाचित सदस्यहरू किरणबाबु श्रेष्ठ, कृष्णबहादुर रोकाया, घनश्याम रिजाल, झक्कुप्रसाद सुवेदी, पदमबहादुर परियार र पूजा चौधरीलगायतले सभाको गरिमा कायम राख्ने प्रतिबद्धता जनाउनुभयो । रासस 